Neba-Neba elkartea

Neba-Neba elkartea Sestaon (Bizkaia) 1998an sortutako irabazi asmorik gabeko erakunde bat da, bertako emakumeei orientazio juridiko eta psikologikoa eskaintzeko helburua duena. Zehazki, doan artatzen ditu indarkeriaren biktima diren emakumeak, bai eta zaurgarritasun egoeran daudenak ere.

 Helburuak 
Neba-Neba elkartearen helburu nagusia Sestaoko emakumeei laguntza juridiko eta psikologikoa doan ematea da; bereziki, indarkeriaren biktima diren emakumeak edota zaurgarritasun egoeran daudenak.

 Kontzientziazio lana 
Elkarte honek, xede nagusiaz gain —hau da, herriko emakumeei orientazio juridiko eta psikologikoa eskaintzeaz gain—, kontzientziazio lana ere egiten du. Esate baterako:
 Erantzukidetasunaren  gainean  Sentsibilizatzeko  ikastaroa antolatu izan du Sestaoko Udalarekin  elkarlanean,  Lehen  Hezkuntzako  ikasleei,  gurasoei eta  irakasleei  zuzendua.
 Ezkerraldeko, Meatzaldeko eta Enkarterriko emakumeen topaketetan parte hartzen du. 
 Emakumeentzako tailer ugari antolatu izan ditu.
 Autodefentsa feministako tailerretan laguntzaile aritu da.

 Osaera 

 Partaideak 
Neba-Neba elkarteko Zuzendaritza Batzordean, presidentea, presidenteordea, idazkaria, diruzaina eta lau kide daude.  Presidentea Nati Cuevas Zugazagoitia da, eta aipatutakoez gain, taldeak 2 abokatu eta 3 psikologo dauzka. Elkartearen partaide guztiak emakumezkoak dira eta mugimendu sozial anitzetan parte hartzen dute. Lan hori guztia aurrera eramateko, elkarteak Sestaoko Udalarekin hitzarmena dauka 2012tik.

 Egoitza 
1999ko apirilaren 30etik Sestaoko Txabarri kaleko 85.ean dauka egoitza, (aparteko eskailera batzuetatik sartzen da, Iberia kaleko aldapatik).

Lokala Sestaoko Udalarena da, bertan Aholkularitza Zentroko bulegoak daude (abokatuak  eta  psikologoak)  emakumeei arreta emateko. Hainbat urte lehenago Liburutegia eta Udal Epaitegia izan zen lokal hau. Horrez gain,   ikastaroak  emateko areto handi  bat ere badu, eta Irakurketa Tailerrerako Liburutegia, itxarongela bat eta elkartearen lanetarako bulegoa.

 Ibilbidea 
Talde hau 1998ko apirilaren 30ean eratu zen, eta sorreran modu erabat boluntarioan egiten zuten lan, laguntza zehatzik gabe. Ahal zuten bezala lortzen zuten finantziazioa, zenbaitetan dirulaguntzen bidez, bestetan merkatariek edo herritarrek ematen zizkieten materialak azoka solidarioetan salduz... 

Urte batzuk geroago, Sestaoko Udalak lokal bat utzi zion elkarteari, horrek ahalbidetu zuen Emakumeen Aholkularitza Zentroa abian jarri ahal izatea. 2012an, ordea, hitzarmena sinatu zuten konsistorioarekin; eta ordutik berritu izan da.

 Sariak eta aitortza 
 2005ean Bizkaiko Foru Aldundiak Berdintasuna saria eman zion Lehen Hezkuntzako ikasleei, gurasoei eta  irakasleei zuzendutako Erantzukidetasunaren gainean Sentsibilizatzeko ikastaroagatik.
 2005ean Sestaoko Alderdi Sozialistak El Yunque saria eman zion.
 2005ean Burdiña kultura elkarteak Burdiña saria eman zion.
 2005ean Mendieta elkarteak Sestaon urtero antolatzen duen Sagardo-egunean txotxa egiteko ohorea eman zion.
 2019an Sestaoko Jaietako pregoilariak izan ziren.
 2021ean Bizkaiko Diputazioak Berdintasun Zirgari saria eman zion Neba-Nebari, ohorezko kategoria, hain zuzen ere. Saria pandemia garaian egindako lana aitortzeko eskaini zitzaion; izan ere, 2020ko martxoaren 14tik irailaren 14ra Emakumeen Aholkularitza Zentroa itxita egon zen, baina itxita egon zen bitartean, zerbitzua eskaintzen segitu zuten telefono bidez. 

 Erreferentziak 

 Kanpo estekak 

Kategoria:Emakume elkarteak
Kategoria:Sestaoko politika